Kaur Kender

Kaur Kender (sündinud 27. mail 1971 Tartus) on eesti kirjanik, tõlkija ja ettevõtja. 

Elulugu

Suurema osa lapsepõlvest elas ta Rakveres ja õppis Rakvere 3. Keskkoolis. Kõrgharidust Kenderil ei ole, kuid ta õppis alates 1994. aastast lühikest aega Eesti Humanitaarinstituudis.Kaur Kenderi veebileht (vaadatud 25. novembril 2013)

Kaur Kender sai tuntuks juba oma 1998. aastal ilmunud esikromaaniga "Iseseisvuspäev", mis tekitas kriitikutes vastakaid reaktsioone. Eelkõige hinnati seda uut tüüpi lähenemise tõttu kirjandusele ja see pälvis Eesti Kultuurkapitali kirjanduse sihtkapitali aastapreemia. Raamatut saatis ka suur müügiedu.Kaljundi, Linda. Eesti lugu: Kaur Kender „Iseseisvuspäev” Eesti Päevaleht, 7. august 2009.

Kender on ka ise pidanud ennast eesti kirjanduses murranguliseks autoriks: "Kui mina hakkasin kirjutama, siis enne mind olid kirjanikel ainult aated, mul tulid mõtted. See oli läbimurre, mille ma tegin eesti kirjanduses."Kaur Kender "Stereos": enne mind olid kirjanikel ainult aated, mul tulid mõtted! Delfi Publik, 21. november 2013.

Tegevus Sirbi toimetuses

18. novembril 2013 alustas Kaur Kender tööd Eesti kultuurilehe Sirp peatoimetaja kohusetäitjana.Kaur Kender asub Sirbi peatoimetaja kohusetäitjaks ERR Uudised, 13. november 2013. 

Kenderi nimetamine peatoimetaja kohusetäitjaks ja sellega veel enne tema ametisse asumist kaasnenud pikaajaliste toimetajate koondamine ajalehe toimetusest tõi kaasa üleriigilise skandaali, mis päädis loomeliitude umbusaldusavaldusega kultuuriminister Rein Langile.Kultuuriminister Rein Lang teatas tagasiastumisest Reformierakond, 22. november 2013.

Kender kaasas Sirbi toimetamisse kultuurirühmituse ZA/UM liikmed, lubas teha konstruktiivset koostööd poliitikutega Eesti poliitika kajastamiseks ning käsitleda lehes arvutimänge.Sirbi visioonidokument ZA/UM blogi, 14. november 2013.

25. novembril 2013 teatas Kender oma tagasiastumisest peatoimetaja kohusetäitja ametikohalt, tuues põhjuseks ajalehes ilmnenud autoriõiguste rikkumise: ZA/UM-i liikmeskonda kuulunud toimetaja Robert Kurvitz oli avaldanud lehes ilma autori loata luuletaja Andres Aule tekste.Kaur Kenderi ja Robert Kurvitza teadaanne ZA/UMi blogi, 25. november 2013.Kaur Kender astub Sirbi kohusetäitja kohalt tagasi Postimees, 25. november 2013.

Süüdistus lapsporno valmistamises

Jaanuaris 2015 teatas politsei uurimise alustamisest Kenderi suhtes lapsporno levitamise asjus seoses portaalis nihilist.fm ilmunud kirjutisega UNTITLED-12. Laste vägistamise kirjeldamine tõi Kaur Kenderile menetluse kaela, 16. jaanuar 2015 Kenderi loomevabaduse kaitseks astusid välja teiste seas Rein Raud, Ahto Lobjakas, Hardo Pajula, Raoul Kurvitz, Lauri Isotamm, Henry Kõrvits, Olev Remsu ja Taavi Eelmaa. 7. jaanuaril 2016 esitas Põhja ringkonnaprokuratuur Kenderile süüdistuse lapsporno valmistamises. Kenderit kaitses kohtus Paul Keres. 16. mail 2017 mõisteti ta Harju Maakohtus õigeks. 11. oktoobril 2017 jättis õigeksmõistva otsuse jõusse ka Ringkonnakohus. Prokuratuur selle kohta riigikohtule kassatsioonikaebust ei esitanud.

 Disco Elysium 

Kaur Kender on arvutimängu Disco Elysium produktsioonijuht. Arvutimäng on võitnud auhindu üle maailma.https://leht.postimees.ee/6807100/kaur-kender-varskest-arvutimangust-see-on-nagu-tode-ja-oigus

 Võlad 
Ta on olnud õppelaenuvõlglane.https://ekspress.delfi.ee/kuum/milius-sai-heateo-eest-karistada?id=69034679

Looming

Teosed

"Iseseisvuspäev" (1998)
 "Yuppiejumal" (1999)
 "Ebanormaalne" (2000)
 "Läbi rahulike silmade" (2001)
 "Check Out" (2001)
 "Pangapettus" (2002)
 "Kuidas saada isaks" (2003)
 "Raha" (2002) (kahasse Rain Lõhmusega)
 "Comeback" (2010)
 "Kaurita" (2014) (näidend)

Tõlked

Charles Bukowski "Postkontor" (2001)
Woody Allen "Arveteklaarimine" (2003)

 Tunnustus 

 1998 Eesti Kultuurkapitali kirjanduse sihtkapitali aastapreemia ("Iseseisvuspäev")

Isiklikku
Kaur Kender on olnud abielus Anastasia Kenderiga. Nad lahutasid abielu 2013. aastal. 2015.aastal abiellus Kaur Kender Rita Maastikuga.FOTO: Hõissa ja palju õnne! Kaur Kender võttis oma muusa Rita Maastiku naiseks Publik.delfi.ee, 31. juuli 2015.

Tema vend on ettevõtja ja seltskonnategelane Heiti Kender.

Viited

Välislingid
Kaur Kender: Kohtumõistmise päev, Eesti Päevaleht, 12. veebruar 2002
Allar Viivik, "Politsei nurjas popkirjanik Kaur Kenderi Virumaa-visiidi", Õhtuleht, 4. märts 2002
Katrin Pauts, Kaur Kender: “Pole narkootikumi, mida ma poleks proovinud.”, Õhtuleht, 9. oktoober 2002
Priit Pullerits, "Kaur Kender raputab ootuste ahelaid", Postimees, 30. oktoober 2004
"Kaur Kender, kirjanik", Eesti Ekspress, 30. november 2005
Jaanus Hämarsoo, "Kaur Kender sukeldus kinnisvaraärisse", Delfi.ee, 6. mai 2008
Kristiina Genno, "Kaur Kender pantis rahamurest auto?", Kroonika, 7. aprill 2009
Linda Kaljundi, "Eesti lugu: Kaur Kender „Iseseisvuspäev”", Eesti Päevaleht, 7. august 2009
 Kaur Kender: tahaks tsiviliseeritud debatti pakkuda, postimees.ee, 14. november 2013
Kender kolis perekonna ja arvutimänguäri Londonisse arileht.delfi.ee, 22. juuli 2017
 Kaur Kender. Kõige ilgem koht maailmas eesti keele jaoks ERR, 13. september 2017

Kategooria:Eesti kirjanikud
Kategooria:Sündinud 1971